CELEX: 
Language: sl
Date: 2017-03-13 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi kadmija in svinca v filtrskem steklu in steklu za standarde odsevnosti zaradi prilagoditve tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjem pri posebnih primerih uporabe kadmija in svinca.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2; omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2-etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo začela izvajati z 22. julijem 2019. V prilogah III in IV k direktivi RoHS 2 so navedeni materiali in komponente električne in elektronske opreme za posebne namene, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in opustitev izjem). V skladu s členom 5(1)(a) se izjeme vključijo v prilogi III in IV, kolikor se s tako vključitvijo ne zmanjša varovanja okolja in zdravja, ki ga zagotavlja Uredba (ES) št. 1907/2006, ter če je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; zanesljivost nadomestkov ni zagotovljena ali bi skupni negativni vplivi na okolje, zdravje in varnost potrošnika, ki bi jih povzročila nadomestitev, utegnili prevladati nad skupnimi prednostmi za okolje, zdravje in varnost potrošnika.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Na podlagi določb iz člena 5(3) in Priloge V, ki zainteresiranim stranem omogočajo, da vložijo zahtevek za izvzetje iz omejitve uporabe snovi, je Komisija po objavi direktive RoHS 2 prejela številne
                  2
                zahtevke za odobritev novih in obnovitev obstoječih izjem.
            
            
               Komisija je 11. novembra 2014 prejela zahtevek za obnovitev izjeme 13(b) iz Priloge III v zvezi z uporabo kadmija in svinca v filtrskem steklu in steklu za standarde odsevnosti.
            
            
               Da bi Komisija lahko ocenila zahtevek za izjemo, je začela študijo za zahtevano tehnično in znanstveno oceno, vključno z uradnim osemtedenskim spletnim odprtim
                  3
                posvetovanjem z zainteresiranimi stranmi
                  4
                glede zahtevka. V okviru posvetovanja z zainteresiranimi stranmi je prispelo pet prispevkov v zvezi z uporabo kadmija in svinca v steklu za standarde odsevnosti in v zvezi s povezavo z izjemo 39; prispevki so se nanašali na nekatere optične uporabe, pri katerih je izjema 13(b) nujna in ki so na primer potrebne za zagotavljanje pravilnih diagnoz v medicini, ter na obdobje veljavnosti izjem za različne kategorije. Tri zainteresirane strani so podprle obnovitev izjem, vključno z zahtevanim besedilom in trajanjem.
            
            
               Končno poročilo o oceni zahtevka je bilo objavljeno
                  5
                in zainteresirane strani so bile uradno obveščene. Spletna stran projekta je na voljo prek spletišča Europa
                  6
               .
            
            
               Komisija se je nato posvetovala s strokovno skupino držav članic za delegirane akte na podlagi direktive RoHS 2. Predlog spremembe Priloge III k direktivi RoHS 2 z vsemi potrebnimi osnovnimi informacijami je bil poslan 17. marca 2016, strokovnjaki pa so bili pozvani, naj pripombe k predlogu predložijo na sestanku 19. aprila 2016. Strokovna skupina je soglasno podprla predlog za izjemo v zvezi z različnimi uporabami kadmija in svinca v optičnem steklu (kategorije od 1 do 7 in 10) za obdobje petih let. V skladu s smernicami Komisije za boljše pravno urejanje je bil osnutek delegiranega akta objavljen na portalu za boljše pravno urejanje s štiritedenskim obdobjem za pripombe. Prejete so bile tri pripombe. Vse so izrazile podporo sprejetju osnutka delegiranega akta. Izvedeni so bili vsi potrebni ukrepi v skladu s členom 5(3) do (7). Svet in Parlament sta bila o vseh zadevnih dejavnostih uradno obveščena.
            
            
               V končnem poročilu so bile zlasti poudarjene naslednje tehnične informacije (glej poročilo v opombi 5):
            
            
               Optično filtrsko steklo, ki vsebuje kadmij in/ali svinec, se uporablja za najrazličnejše optične namene v številnih vrstah električne in elektronske opreme. Več vrst optičnega filtrskega stekla vsebuje kadmij, le nekaj pa jih vsebuje svinec. Tako kadmij kot svinec se uporabljata zaradi edinstvenih optičnih lastnosti, ki jih omogoča njuna uporaba, na primer „ostro zastiranje“ v vidnem spektru ne glede na zorni kot.
            
            
               Pri večini nadomestkov za steklo, ki vsebuje kadmij in/ali svinec, takega ostrega zastiranja po celotni valovni dolžini ni. Interferenčni filtri sicer omogočajo ostro zastiranje, vendar je valovna dolžina, pri kateri pride do zastiranja, odvisna od zornega kota, zato so za številne uporabe neprimerni. Obstaja več nadomestnih možnosti, vendar te ne zagotavljajo zadostne učinkovitosti zastiranja za vse uporabe. V maloštevilnih primerih, ko naj bi nadomestki zagotavljali zadostno učinkovitost, so materiali, ki se uporabljajo, preveč občutljivi na okoljske pogoje delovanja (kot je vročina ali UV svetloba) in zato ne zagotavljajo primerljive zanesljivosti.
            
            
               Kljub temu, da so za nekatere uporabe na voljo nadomestki, ti nadomestki še vedno niso primerni za številne druge uporabe (npr. filtrsko steklo, barvano s koloidnimi raztopinami in termično obdelavo, ter optično filtrsko steklo, barvano s kovinskimi ioni).
            
            
               Iskanje nadomestkov za te uporabe je zapleteno in dolgotrajno, zato se petletno obdobje veljavnosti izjeme zdi upravičeno.
            
            
               Rezultati ocene za kategorije od 1 do 7 in 10 kažejo, da zahtevek za izjemo v zvezi z vnosom 13(b) iz Priloge III, kot je formuliran v prilogi k tej direktivi, izpolnjuje vsaj eno od zadevnih meril iz člena 5(1)(a), zato je obnovitev izjeme upravičena. Ker trenutno za zadevne uporabe noben nadomestek ni dovolj zanesljiv ali pa verjetno še ne bo kmalu na trgu in glede na običajno hitrost inovacij v tem sektorju, petletno obdobje veljavnosti izjeme verjetno ne bo negativno vplivalo na inovacije. Za kategorije, ki niso kategorije od 1 do 7 in 10, obdobje veljavnosti obstoječih izjem ostaja tako, kot je določeno v členu 5(2). Posebna izjema ne znižuje ravni varovanja okolja in zdravja, ki jo zagotavlja Uredba (ES) št. 1907/2006 (REACH) v skladu s členom 5 Direktive 2011/65/EU.
            
         
         
            
               3.PRAVNI ELEMENTI DELEGIRANEGA AKTA
            
            
               Predlagani akt dovoljuje izjemo iz omejitev uporabe snovi iz Direktive 2011/65/EU za uporabo svinca in/ali kadmija za posebne namene.
            
            
               Predlagani instrument je delegirana direktiva, kot je določeno v Direktivi 2011/65/EU in zlasti členu 5(1)(a) Direktive.
            
            
               Cilj predlaganega akta je zagotoviti pravno varnost in trajnostne tržne pogoje za proizvajalce električne in elektronske opreme, in sicer z omogočanjem posebnih primerov uporabe drugače prepovedanih snovi v skladu z določbami in pogoji iz direktive RoHS 2 in v njej vzpostavljenim postopkom za prilagoditev prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Predlog ne vpliva na proračun EU.
            
            
               DELEGIRANA DIREKTIVA KOMISIJE (EU) .../…
            
            
               z dne 13.3.2017
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi kadmija in svinca v filtrskem steklu in steklu za standarde odsevnosti zaradi prilagoditve tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  7
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)Direktiva 2011/65/EU prepoveduje uporabo svinca in kadmija v električni in elektronski opremi, ki je dana na trg.
            
            
               (2)Optična filtrska stekla, ki vsebujejo kadmij ali svinec, se uporabljajo za najrazličnejše optične namene v številnih vrstah električne in elektronske opreme. Tako kadmij kot svinec se uporabljata zaradi edinstvenih optičnih lastnosti, ki jih omogoča njuna uporaba, na primer „ostro zastiranje“ v vidnem spektru ne glede na zorni kot.
            
            
               (3)Sicer obstaja več nadomestnih možnosti, vendar te ne zagotavljajo zadostne učinkovitosti zastiranja za vse uporabe. V maloštevilnih primerih, ko naj bi nadomestki zagotavljali zadostno učinkovitost, so materiali, ki se uporabljajo, preveč občutljivi na okoljske pogoje delovanja in zato niso dovolj zanesljivi.
            
            
               (4)Nadomestki še vedno niso primerni v številnih primerih uporabe, pri katerih je iskanje nadomestnih rešitev zapleteno in dolgotrajno, zato je petletno obdobje veljavnosti izjeme za kategorije od 1 do 7 in 10 upravičeno.
            
            
               (5)Za nekatera optična filtrska stekla, ki vsebujejo kadmij in/ali svinec, bi zato za kategorije od 1 do 7 in 10 do 21. julija 2021 morala veljati izjema. Ob upoštevanju inovacijskih ciklov pri električni in elektronski opremi ni verjetno, da bi trajanje te izjeme negativno vplivalo na inovacije.
            
            
               (6)Direktivo 2011/65/EU bi bilo zato treba ustrezno spremeniti –
            
         
         
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [datum – 12 mesecev po začetku veljavnosti te direktive]. Besedilo navedenih predpisov nemudoma sporočijo Komisiji.
            
            
               Navedene predpise uporabljajo od [datum – 12 mesecev po začetku veljavnosti te direktive].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice sporočijo Komisiji besedilo temeljnih določb predpisov nacionalnega prava, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 13.3.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 174, 1.7.2011, str. 88.
               
               
                  
                     (2)
                  Seznam je na voljo na: 
                  http://ec.europa.eu/environment/waste/rohs_eee/adaptation_en.htm.
               
               
                  
                     (3)
                  Seznam zainteresiranih strani, s katerimi je bilo opravljeno posvetovanje, se redno posodablja in vzdržuje; vključuje industrijske organizacije, proizvajalce in dobavitelje, podjetja za recikliranje, zveze potrošnikov, nevladne organizacije, akademike, predstavnike držav članic in druge.
               
               
                  
                     (4)
                  
                  Obdobje posvetovanja
                  : od 24. aprila 2015 do 19. junija 2015. 
               
               
                  
                     (5)
                  
                  
                        
                     Poročilo o oceni.
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm.
               
               
                  
                     (7)
                  UL L , , str. . 
               
            
      
    ---documentbreak--- 
      
         
         
            
               PRILOGA
            
            
               k
            
            
               DELEGIRANI DIREKTIVI KOMISIJE (EU)
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi kadmija in svinca v filtrskem steklu in steklu za standarde odsevnosti zaradi prilagoditve tehničnemu napredku
            
            
               V Prilogi III se točka 13(b) nadomesti z naslednjim:
            
            
               „
            
            
                     
                        13(b)
                     
                  
                  
                     
                        Kadmij in svinec v filtrskem steklu in steklu za standarde odsevnosti
                     
                  
                  
                     
                        Uporablja se za kategorije 8, 9 in 11; preneha veljati:
                     
                     
                        21. julija 2023 za kategorijo 8 in vitro diagnostičnih medicinskih pripomočkov;
                     
                     
                        21. julija 2024 za kategorijo 9 instrumentov za spremljanje in nadzor za industrijsko uporabo ter za kategorijo 11;
                     
                     
                        21. julija 2021 za druge podkategorije kategorij 8 in 9.
                     
                  
               
                     
                        13(b)-(I)
                     
                  
                  
                     
                        Svinec in kadmij v vrstah optičnega filtrskega stekla, barvanega s kovinskimi ioni
                     
                  
                  
                     
                        Uporablja se za kategorije 1, 7 in 10; preneha veljati 21. julija 2021 za kategorije od 1 do 7 in 10.
                     
                  
               
                     
                        13(b)-(II)
                     
                  
                  
                     
                        Kadmij v vrstah optičnega filtrskega stekla, barvanega s koloidnimi raztopinami in termično obdelavo; razen uporab, ki spadajo pod točko 39 te priloge
                     
                  
                  
                     
                  
               
                     
                        13(b)-(III)
                     
                  
                  
                     
                        Kadmij in svinec v steklu za standarde odsevnosti
                     
                  
                  
                     
                  
               
               “